Man buite hoërskool doodgeskietFoto: Netcare 911 ŉ Man is Vrydagmiddag doodgeskiet terwyl hy buite ŉ hoërskool in Tongaat, KwaZulu-Natal, gewag het. Shawn Herbst, woordvoerder van Netcare 911, sê paramedici is omstreeks 13:40 na die toneel ontbied buite ŉ skool op die R617 in die Esenembe-gebied. Herbst sê by hul aankoms het hulle die man met koeëlwonde in sy kop en nek aangetref. Hy is op die toneel dood verklaar. Paul Herbst, woordvoerder van IPSS Medical Rescue, sê die man het gewag om leerders van die skool op te laai. Die man se vuurwapen is ook tydens die voorval geroof. Die motief vir die moord is nog nie deur die polisie bevestig nie, maar daar word bespiegel dat die voorval met taxigeweld verband hou. Foto: Netcare 911 North Coast Courier berig ŉ bron by die Umhlali SAPD het gesê die man het ŉ saamryklub vir leerders bedryf en dat daar spanning tussen dié drywers en taxibestuurders is aangesien hulle kompetisie vir mekaar bied. Maroela Media het die provinsiale polisiewoordvoerder om kommentaar genader en wag op terugvoer.